作者:無名氏
標題:沁園春
內容:明月呈規，祥煙非霧，載符夢鈴。記前時已慶，人間鸑鷟，今番再見，天上麒麟。知是於門，功標紫府，夜半仙官敕五丁。親送與，向君家作個，難弟難兄。絕奇不數徐卿。看他日名登千佛經。正翁翁矍鑠，婆婆老福，薰脩覺海，結果初成。自愧空詞，不酬杯水，湯餅難充堂上賓。無功也，這犀錢玉果，敢望平分。